Iskusni treneri vole da kažu da nije dobro hvaliti mladog igrača da “ne poleti previše” i verovatno su u pravu. Ali, kada neko ima Božiji dar za fudbal, a pritom mu je samo 16 godina, onda fascinacija prosto nadvlada zdrav razum i u vodu padaju i ti duboko ukorenjeni stavovi pedagoga.

DAR OD BOGA

Partizanov biser Filip Stevanović je očito dobio taj dar Svevišnjeg, jer ono što golobradi dečak radi na treninzima crno-belih, u konkurenciji i po dve decenije starijih saigrača, nikoga ne ostavlja ravnodušnim, posebno ne posmatrače sa strane... Svi oni koji su se u nedelju posle podne zradesili na treningu crno-belih u Beleku mogli su da se uvere u raskošan talent novog izdanka Omladinske škole Partizana.

Činjenica da je daleko najmlađi u ekspediciji motiviše Stevanovića da “grize” za svaku loptu, da je uvek tu gde je lopta, željan dokazivanja, željan da pokaže da mu je mesto baš tu, među prvotimcima.

Foto: FK Partizan

TRENER NE SME MNOGO DA GA HVALI

Sve je to nekako prirodno... Utisak ipak najviše ostavlja neverovatna lucidnost tako mladog fudbalera, a posebno veština driblinga u situacijama “jedan na jedan”, u kojima odbrambeni igrač gotovo ne zna kako da se suprotstavi Stevanoviću.

U nekoliko situacija “žrtve” su bili čak i najiskusniji saigrači, kojima je sa neverovatnom lakoćom “prodavao” trikove Kristijana Ronalda, čineći i svaki potez, nastavak akcije posle toga smislenim i svrsishodnim.

Sve to jasno vidi i trener Zoran Mirković, koji se trudi da ne hvali previše mladog fudbalera, želeći da ga usmeri na najbolji mogući način. Ali činjenica da će igrač od 16 leta danas početi kontrolni meč sa Slovanom u prvom timu dovoljno govori o tome šta Mirković prepoznaje u vezisti... Nije jedini, pred Filipom je svetla budućnost.

VIDEO: Bata Mirković o pripremama FK Partizan

(Izveštać Telegrafa iz Turske, Zoran Ivković)